CELEX: 32021R1434
Language: hu
Date: 2021-09-02 00:00:00
Title: A Bizottság (EU) 2021/1434 végrehajtási rendelete (2021. szeptember 2.) a Kanadában feladott biodízel behozatalára vonatkozó végleges kiegyenlítő és dömpingellenes vám kiterjesztéséről szóló 443/2011/EU és 444/2011/EU tanácsi végrehajtási rendelet felülvizsgálatának megszüntetéséről

2021.9.3.   
               
               
                  HU
               
               
                  Az Európai Unió Hivatalos Lapja
               
               
                  L 311/1
               
            
         A BIZOTTSÁG (EU) 2021/1434 VÉGREHAJTÁSI RENDELETE
         (2021. szeptember 2.)
         a Kanadában feladott biodízel behozatalára vonatkozó végleges kiegyenlítő és dömpingellenes vám kiterjesztéséről szóló 443/2011/EU és 444/2011/EU tanácsi végrehajtási rendelet felülvizsgálatának megszüntetéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) és különösen annak 9. cikke (1) bekezdésére, valamint az Európai Unióban tagsággal nem rendelkező országokból érkező támogatott behozatallal szembeni védelemről szóló, 2016. június 8-i (EU) 2016/1037 európai parlamenti és tanácsi rendeletre (2) és különösen annak 14. cikke (1) bekezdésére,
         tekintettel az Amerikai Egyesült Államokból származó biodízel behozatalára vonatkozó végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló, 2021. július 29-i (EU) 2021/1266 bizottsági végrehajtási rendeletre (3) és az Amerikai Egyesült Államokból származó biodízel behozatalára vonatkozó végleges kiegyenlítő vámoknak az (EU) 2016/1037 európai parlamenti és tanácsi rendelet 18. cikke szerinti hatályvesztési felülvizsgálatot követő kivetéséről szóló, 2021. július 29-i (EU) 2021/1267 bizottsági végrehajtási rendeletre (4),
         mivel:
         1.   ELJÁRÁS
         
         
                     (1)
                  
                  
                     Az Európai Bizottsághoz mentesség iránti kérelem érkezett a Kanadában feladott, akár Kanadából származóként, akár nem ilyenként bejelentett biodízel behozatalára alkalmazandó dömpingellenes és kiegyenlítő intézkedések alóli, a Verbio Diesel Canada Corporation (a továbbiakban: kérelmező) vállalatra vonatkozó mentesség iránt. A kérelmező az (EU) 2016/1036 rendelet 13. cikkének (4) bekezdése és az (EU) 2016/1037 rendelet 23. cikkének (6) bekezdése alapján, 2020. július 13-án nyújtotta be a kérelmet.
                  
               
                     (2)
                  
                  
                     A Bizottság megvizsgálta a kérelemben rendelkezésre álló bizonyítékokat és arra a következtetésre jutott, hogy elegendő bizonyíték áll rendelkezésre az (EU) 2016/1036 rendelet 13. cikkének (4) bekezdése, valamint az (EU) 2016/1037 rendelet 23. cikke (6) bekezdése szerinti, arra vonatkozó vizsgálat megindításához, hogy mentesség adható-e a kérelmezőnek a kiterjesztett intézkedések alól.
                  
               
                     (3)
                  
                  
                     2020. december 16-án a Bizottság az (EU) 2020/2098 bizottsági végrehajtási rendelettel (5) kezdeményezte a 443/2011/EU (6) és a 444/2011/EU tanácsi végrehajtási rendelet (7) felülvizsgálatát. Az (EU) 2020/2098 bizottsági végrehajtási rendelet hatályon kívül helyezte a biodízel kérelmező általi behozatalára az (EU) 2015/1518 bizottsági végrehajtási rendelettel (8) kivetett dömpingellenes vámokat, és utasította a vámhatóságokat, hogy tegyék meg a megfelelő lépéseket az ilyen behozatalok nyilvántartásba vétele érdekében. A Bizottság felkérte az érdekelt feleket, hogy a vizsgálatban való részvétel érdekében vegyék fel vele a kapcsolatot.
                  
               
                     (4)
                  
                  
                     Valamennyi érdekelt fél lehetőséget kapott arra, hogy észrevételt tegyen a vizsgálat megindításával kapcsolatban és kérje a Bizottság vagy a kereskedelmi ügyekben eljáró meghallgató tisztviselő előtti meghallgatását az (EU) 2020/2098 bizottsági végrehajtási rendeletben megállapított határidőn belül. Nem érkezett észrevétel vagy meghallgatás iránti kérelem.
                  
               2.   A KÉRELEM VISSZAVONÁSA ÉS AZ ELJÁRÁS MEGSZÜNTETÉSE
         
         
                     (5)
                  
                  
                     2021. július 2-i levelével a kérelmező hivatalosan visszavonta a 2020. július 13-án benyújtott kérelmét.
                  
               
                     (6)
                  
                  
                     Az (EU) 2016/1036 rendelet 9. cikkének (1) bekezdésével és az (EU) 2016/1037 rendelet 14. cikkének (1) bekezdésével összhangban a kérelem visszavonása esetén az eljárás megszüntethető, ha a megszüntetés nem sérti az Unió érdekét. A vizsgálat nem tárt fel olyan körülményt, amely arra utal, hogy az eljárás folytatása érdekében állna az Uniónak.
                  
               
                     (7)
                  
                  
                     A Bizottság ezért arra a következtetésre jutott, hogy a felülvizsgálatot meg kell szüntetni. A kérelmező behozatalainak nyilvántartásba vételét ennélfogva meg kell szüntetni, és e behozatalok tekintetében az (EU) 2015/1518 végrehajtási rendelet és az (EU) 2021/1266 bizottsági végrehajtási rendelet 1. cikkének (2) bekezdésében a minden más vállalatra kivetett (172,2 EUR/tonna) országos vámot a felülvizsgálat megindításának időpontjától visszamenőlegesen be kell szedni.
                  
               
                     (8)
                  
                  
                     A Bizottság erről megfelelő módon tájékoztatta az érdekelt feleket, és lehetőséget biztosított számukra észrevételeik megtételére. Észrevétel nem érkezett.
                  
               
                     (9)
                  
                  
                     Az ezen rendeletben előírt intézkedések összhangban vannak az (EU) 2016/1036 rendelet 15. cikkének (1) bekezdése alapján létrehozott és az (EU) 2016/1037 rendelet 25. cikkének (1) bekezdésében említett bizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2020/2098 bizottsági végrehajtási rendelettel megindított felülvizsgálat ezennel megszűnik.
         
         
            2. cikk
            A, „minden más vállalatra” az (EU) 2015/1518 bizottsági végrehajtási rendelet 1. cikkének (2) bekezdésében és 2. cikkében, valamint az (EU) 2021/1266 bizottsági végrehajtási rendeletben meghatározott dömpingellenes vám 2020. december 16-tól visszaállításra kerül a Verbio Diesel Canada Corporation vállalat behozatala tekintetében.
            Az (1) bekezdésben említett dömpingellenes vám 2020. december 16-i hatállyal kerül beszedésre az (EU) 2020/2098 bizottsági végrehajtási rendelet 3. cikke szerint nyilvántartásba vett behozatal után.
         
         
            3. cikk
            A vámhatóságok a behozataloknak az (EU) 2020/2098 bizottsági végrehajtási rendelet 3. cikkében elrendelt nyilvántartásba vételét megszüntetik.
            Eltérő rendelkezés hiányában a vámokra vonatkozó hatályos rendelkezések alkalmazandók.
         
         
            4. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. szeptember 2-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 176., 2016.6.30., 21. o.
         
         
            (2)  HL L 176., 2016.6.30., 55. o.
         
         
            (3)  HL L 277., 2021.8.2., 34. o.
         
         
            (4)  HL L 277., 2021.8.2., 62. o.
         
         
            (5)  A Bizottság (EU) 2020/2098 végrehajtási rendelete (2020. december 15.) a Kanadában feladott, akár Kanadából származóként, akár nem ilyenként bejelentett biodízel behozatalára vonatkozó végleges kiegyenlítő és dömpingellenes vám kiterjesztéséről szóló 443/2011/EU és 444/2011/EU tanácsi végrehajtási rendelet felülvizsgálatának az intézkedések alól egy kanadai exportáló gyártó számára biztosítható mentesség lehetőségének megállapítása céljából történő megindításáról, a dömpingellenes vámnak az érintett exportáló gyártótól származó behozatalok tekintetében való hatályon kívül helyezéséről, valamint az érintett exportáló gyártótól érkező behozatalokra vonatkozó nyilvántartásbavételi kötelezettség bevezetéséről (HL L 425., 2020.12.16., 13. o.).
         
            (6)  A Tanács 443/2011/EU végrehajtási rendelete ( 2011. május 5. ) az 598/2009/EK rendelettel kivetett, az Egyesült Államokból származó biodízel behozatalára vonatkozó végleges kiegyenlítő vámnak a Kanadában feladott biodízel behozatalára – függetlenül attól, hogy Kanadából származóként jelentették-e be – történő kiterjesztéséről, az 598/2009/EK rendelettel kivetett végleges kiegyenlítő vámnak az Egyesült Államokból származó, legfeljebb 20 tömegszázalék biodízelt tartalmazó keverékben előforduló biodízel behozatalára történő kiterjesztéséről, valamint a Szingapúrban feladott behozatalokra vonatkozó vizsgálat megszüntetéséről (HL L 122., 2011.5.11., 1. o.).
         
            (7)  A Tanács 444/2011/EU végrehajtási rendelete ( 2011. május 5. ) az 599/2009/EK rendelettel kivetett, az Egyesült Államokból származó biodízel behozatalára vonatkozó végleges dömpingellenes vámnak a Kanadában feladott biodízel behozatalára – függetlenül attól, hogy Kanadából származóként jelentették-e be – történő kiterjesztéséről, az 599/2009/EK rendelettel kivetett végleges dömpingellenes vámnak az Egyesült Államokból származó, legfeljebb 20 tömegszázalék biodízelt tartalmazó keverékben előforduló biodízel behozatalára történő kiterjesztéséről, valamint a Szingapúrban feladott behozatalokra vonatkozó vizsgálat megszüntetéséről (HL L 122., 2011.5.11., 12. o.).
         
            (8)  A Bizottság (EU) 2015/1518 végrehajtási rendelete (2015. szeptember 14.) az Egyesült Államokból származó biodízel behozatalára vonatkozó végleges dömpingellenes vámnak az 1225/2009/EK tanácsi rendelet 11. cikkének (2) bekezdése szerinti hatályvesztési felülvizsgálatot követő kivetéséről (HL L 239., 2015.9.15., 69. o.).